Der er lagt op til en mulig guldfest i Aalborg søndag eftermiddag, efter at Aalborg Pirates fredag aften vandt den fjerde finalekamp mod Rungsted Seier Capital. Takket være to scoringer i slutningen af tredje periode lykkedes det piraterne at vinde 4-2 i Rungsted, og dermed fører de samlet med 3-1 i serien, hvor der spilles bedst af syv kampe. Det var Rungsted, der pressede på i kampens første minutter, men Aalborg var det første hold, der fik pucken i mål. Efter seks et halvt minut blev russiske Kirill Kabanov spillet fri og han overlistede Ville Kolppanen i Rungsted-målet på piraternes første afslutning i kampen. Den resterende del af første periode var mere jævnbyrdig, men små fem minutter inde i anden periode øgede Pirates føringen. Nordjydernes kaptajn Julian Jakobsen tog pucken med fra egen zone og skøjtede igennem tæt trafik for til sidst at sætte gummiskiven ind bag Kolppanen til en Aalborg-føring på 2-0. Rungsted kom tilbage Pirates syntes i kontrol, men et par nordjyske udvisninger i den sidste halvdel af anden periode kostede dyrt. Rasmus Andersson reducerede til 1-2 i powerplay, da han samlede en returpuck op og passerede George Sørensen i piraternes mål. Med fem minutter tilbage af perioden fik Rungsted igen scoret i overtal. Nichlas Hardt var over en løs puck foran Aalborgs mål og udlignede til 2-2. I store dele af tredje periode var der stillingskrig. Ingen af holdene turde for alvor satse i forsøget på at bringe sig foran, og derfor løb minutterne stille og roligt af haluret uden, at der opstod de store chancer til nogle af de to mandskaber. Afgjort i de døende minutter Kampen syntes på vej mod en overtidsafgørelse, men tre minutter før tid havnede pucken hos Aalborg-backen Ian Edmondson, som fyrede af fra distancen og bragte Pirates foran med 3-2. Minuttet senere fik Rungsted en udvisning for at være for mange spillere på isen, og dermed blev det svært for dem at satse. Hjemmeholdet prøvede at pille målmanden ud til sidst for at få en ekstra markspiller ind. Men ni sekunder før tid lukkede Dylan Steman til slutresultatet 4-2 med en scoring i tomt mål. Dermed er Aalborg nu kun én sejr fra at vinde det danske mesterskab. Den femte finalekamp spilles søndag klokken 15 i Aalborg.

Referat:
Aalborg Pirates vandt den fjerde kamp i finaleserien mod Rungsted Seier Capital og er nu kun en enkelt sejr fra at blive danske mestre i ishockey.